**ประกาศโรงพยาบาลเวียงสา**

**เรื่อง แนวปฏิบัติตามเกณฑ์จริยธรรม**

**การจัดซื้อจัดหาและการส่งเสริมการขายยาและเวชภัณฑ์มิใช่ยา**

 ตามที่ กระทรวงสาธารณสุขได้ประกาศกระทรวงสาธารณสุขว่าด้วยเกณฑ์จริยธรรมการจัดซื้อจัดหาและการส่งเสริมการขายยาและเวชภัณฑ์มิใช่ยา พ.ศ. ๒๕64 เพื่อเป็นแนวทางให้บุคลากรและองค์กรสาธารณสุขปฏิบัติหน้าที่ด้วยความซื่อสัตย์สุจริต เพื่อความถูกต้อง ทำเพื่อประชาชน เป็นแบบอย่างที่ดีต่อไปนั้น

 เพื่อให้นำเกณฑ์จริยธรรมฯ ดังกล่าวไปสู่การปฏิบัติ โรงพยาบาลเวียงสา จึงกำหนดแนวปฏิบัติตามเกณฑ์จริยธรรมว่าด้วยการจัดซื้อจัดหาและการส่งเสริมการขายยาและเวชภัณฑ์มิใช่ยา สำหรับการปฏิบัติของบุคลากรและหน่วยงาน ดังนี้

1. **วัฒนธรรมองค์กรเกี่ยวกับการจัดซื้อจัดหาและการส่งเสริมการขายยาและเวชภัณฑ์ที่มิใช่ยา** โรงพยาบาลเวียงสา จะดำเนินการ ปฏิบัติตามแนวปฏิบัติตามเกณฑ์จริยธรรม การจัดซื้อจัดหาและการส่งเสริมการขายยาและเวชภัณฑ์มิใช่ยา ด้วยความโปร่งใส

**2. การรับประโยชน์อันเป็นทรัพย์สิน เงิน สิ่งของ ของขวัญ ของบริจาค และบริการใดๆ**

 ผู้บริหาร หัวหน้ากลุ่มงาน/ฝ่ายที่เกี่ยวข้องกับจัดซื้อจัดหา แพทย์ ทันตแพทย์ เภสัชกร ผู้ประกอบวิชาชีพ บุคลากรที่เกี่ยวข้องกับการจัดซื้อจัดหายาและเวชภัณฑ์ที่มิใช่ยา และนิสิต นักศึกษาที่ศึกษาหรือ ฝึกปฏิบัติงาน ให้ปฏิบัติต่อผู้แทน พนักงานขาย จากบริษัทยาเละเวชภัณฑ์มิใช่ยา ดังนี้

 2.1 ไม่พึงรับประโยชน์ ดังนี้

 2.๑.๑ รับเงินไม่ว่ากรณีใด ๆ ยกเว้นกรณีรับค่าตอบแทนจากการเป็นวิทยากร การบรรยายทางวิชาการ หรือเป็นผู้ได้รับทุนวิจัยจากบริษัทยาและเวชภัณฑ์มิใช่ยา

 2.๑.๒ รับสิ่งของ หรือนันทนาการไม่ว่ากรณีใด ๆ ยกเว้น

 - สิ่งของที่มีมูลค่าไม่เกินสามพันบาทในโอกาสพิเศษหรือวาระตามประเพณีเท่านั้น

 - สิ่งที่ก่อให้เกิดประโยชน์แก่งานด้านวิชาการที่ส่งผลถึงการบริการทางการแพทย์และสาธารณสุขที่ยังประโยชน์แก่ผู้ป่วย โดยให้รับในนามของสถานพยาบาลหรือหน่วยงาน

 2.๑.๓ รับบริการอันเป็นกิจส่วนตัวใด ๆ

 2.2 ไม่พึงแสดงตนในการโฆษณาหรือส่งเสริมการขายยาเละเวชภัณฑ์มิใช่ยาใด ๆ ต่อสาธารณชนในเชิงธุรกิจ

 2.3 ไม่พึงรับการสนับสนุนในการไปประชุม สัมมนา อบรม ดูงาน หรือบรรยายทางวิชาการ ทั้งในและต่างประเทศโดยตรง

 2.4 พึงเปิดเผยว่าตนมีส่วนเกี่ยวข้องทางผลประโยชน์กับบริษัทยาหรือเวชภัณฑ์ที่มิใช่ยานั้นใน สถานะใด เมื่อแสดงความเห็นต่อสาธารณะโดยการพูด การเขียน หรือโดยวิธีการอื่นใดที่เกี่ยวข้องกับยาและเวชภัณฑ์มิใช่ยาในทางวิชาการ

 2.5 การรับการสนับสนุนในการไปประชุม สัมมนา อบรม ดูงาน หรือบรรยายทางวิชาการ ทั้งในและต่างประเทศ กำหนดแนวทางดังนี้

 2.5.1 กิจกรรมดังกล่าวจะต้องก่อประโยชน์ให้สถานพยาบาลหรือหน่วยงาน และไม่มีเงื่อนไข ข้อผูกมัดเพื่อส่งเสริมการขายยาและเวชภัณฑ์ที่มิใช่ยาใด ๆ ทั้งสิ้น

 2.5.2 การสนับสนุนให้เป็นไปในนาม โรงพยาบาลเวียงสา โดย คณะกรรมการบริหารโรงพยาบาล จะพิจารณาบุคลากรที่เหมาะสมให้ไปประชุม สัมมนา อบรม ดูงาน หรือบรรยายทางวิชาการ ทั้งในและต่างประเทศตามหลักเกณฑ์วิธีการที่กำหนดไว้ ซึ่งประกอบด้วยหลักการดังนี้

 1) การคัดเลือกจะดำเนินการโดย คณะกรรมการบริหารโรงพยาบาล ซึ่งคณะกรรมการดังกล่าว มีส่วนร่วมจากแผนกต่าง ๆ และคำนึงถึงประโยชน์ของโรงพยาบาลหรือหน่วยงานจะได้รับเป็นหลัก ไม่เกี่ยวข้องกับหน่วยงาน องค์กร หรือบริษัทที่ให้การสนับสนุน

 2) คณะกรรมการบริหารโรงพยาบาล กำหนดความถี่ที่เหมาะสมในการรับการสนับสนุน

 3) การพิจารณาคัดเลือกบุคคลให้ได้รับการสนับสนุน ต้องเหมาะสม เป็นธรรม และ ไม่มีผลต่อการสั่งใช้ยาหรือเวชภัณฑ์นั้นมากขึ้น

 4) ให้รับการสนับสนุนเฉพาะค่าเดินทาง ค่าลงทะเบียน ค่าวิทยากร ค่าอาหาร และ ค่าที่พักสำหรับตนเองเท่านั้น โดยจำกัดเฉพาะช่วงเวลาและสถานที่ของการดูงาน การประชุม หรือการบรรยายทางวิชาการ

 5) ผู้ที่ได้รับคัดเลือกให้ไปประชุม สัมมนา อบรม ดูงาน หรือบรรยายทางวิชาการ ทั้งในและต่างประเทศ จะต้องขออนุมัติต่อผู้บังคับบัญชาตามลำดับชั้น ตามระเบียบสำนักนายกรัฐมนตรีว่าด้วย การลาของข้าราชการ พ.ศ. ๒๕๕๕ และระเบียบอื่นที่เกี่ยวข้อง

 2.6 การจัดกิจกรรมให้ความรู้ด้านสุขภาพในบริเวณ โรงพยาบาลเวียงสา ไม่อนุญาตให้มีการจัดกิจกรรม ฯ ซึ่งระบุหรือกล่าวถึงชื่อทางการค้าของยาและเวชภัณฑ์มิใช่ยาแก่ผู้ป่วย ประชาชน และนิสิต นักศึกษาที่ศึกษาหรือฝึกปฏิบัติงาน ทั้งนี้เพื่อป้องกันไม่ให้การโฆษณาแอบแฝงกับการให้ความรู้

 2.7 การจัดประชุมวิชาการโดยได้รับการสนับสนุนงบดำเนินการ วิทยากร หรือข้อมูลวิชาการจากบริษัทยาหรือเวชภัณฑ์มิใช่ยา ให้หน่วยงานผู้จัดการประชุมเปิดเผยการสนับสนุนดังกล่าว ให้ผู้เข้าร่วมประชุมรับทราบทุกครั้ง

**3. การรับตัวอย่างยาและเวชภัณฑ์มิใช่ยาจากบริษัทยาหรือเวชภัณฑ์มิใช่ยา**

 3.๑ โรงพยาบาลเวียงสา จะรับสิ่งสนับสนุนหรือตัวอย่าง จากบริษัทยาหรือเวชภัณฑ์มิใช่ยา ในนามโรงพยาบาลหรือหน่วยงานอย่างเป็นทางการ โดยต้องมีเอกสารหรือหนังสือมอบให้เป็นหลักฐานอ้างอิงได้

 3.๒ กำหนดให้ หน่วยจัดซื้อจัดหาตามประเภทดังนี้ 1.ยาและเวชภัณฑ์มิใช่ยาโดย ฝ่ายเภสัชกรรม 2.วัสดุวิทยาศาสตร์การแพทย์ โดยฝ่ายชันสูตรสาธารณสุข 3.วัสดุทันตกรรม โดยฝ่ายทันตสาธารณสุข เป็นต้น จะเป็นผู้ดูแลรับผิดชอบการรับสิ่งสนับสนุนหรือตัวอย่าง โดยต้องจัดทำบัญชีรับ-จ่าย สิ่งสนับสนุนหรือตัวอย่าง ซึ่งระบุรายละเอียดของผู้ให้สิ่งสนับสนุนหรือตัวอย่าง จำนวน วันที่ และเอกสารอ้างอิงได้ ผู้เบิกจ่าย ผู้รับ และจัดทำสรุปรายงานเพื่อการตรวจสอบ เพื่อเป็นข้อมูลเบื้องต้น

 3.๓ การจ่ายตัวอย่างยาและเวชภัณฑ์มิใช่ยาให้กับผู้ป่วย ผู้สั่งใช้ ผู้จ่าย และผู้ส่งมอบ พึงคำนึงถึงประโยชน์และความปลอดภัยของผู้ป่วยเป็นสำคัญ ไม่มุ่งหวังเพื่อเป็นการส่งเสริมการขายยาและเวชภัณฑ์ที่มิใช่ยาหรือประโยชน์ส่วนตน

**4. การดำเนินการเกี่ยวกับการส่งเสริมการขาย**

 4.๑ โรงพยาบาลเวียงสา ไม่อนุญาตให้ผู้แทนหรือพนักงานขายยาและเวชภัณฑ์ที่มิใช่ยาเข้าพบบุคลากรซึ่งอยู่ระหว่างปฏิบัติหน้าที่ให้บริการผู้ป่วย หรือเข้าพบนิสิต นักศึกษาที่ศึกษาหรือฝึกปฏิบัติงานในโรงพยาบาลเวียงสา เพื่อการโฆษณายาและเวชภัณฑ์ที่มิใช่ยาหรือส่งเสริมการขายยาและเวชภัณฑ์ที่มิใช่ยา

 4.๒ โรงพยาบาลเวียงสา ได้จัดสถานที่ ห้องประชุมประชาร่วมใจ และกำหนดเวลา 15.30-16.00 น. ที่อนุญาตให้ผู้แทนหรือพนักงานขายและเวชภัณฑ์ที่มิใช่ยา เข้าพบบุคลากรหรือผู้เกี่ยวข้องเพื่อนำเสนอข้อมูลข่าวสารและกิจกรรมที่เกี่ยวข้องกับผลิตภัณฑ์ได้ ทั้งนี้ ต้องไม่เข้าพบเป็นการส่วนตัว

 4.๓ โรงพยาบาลเวียงสา ขอให้ผู้แทนหรือพนักงานขายยาและเวชภัณฑ์ที่มิใช่ยา พึงเคารพและปฏิบัติตามข้อกำหนดของโรงพยาบาลอย่างเคร่งครัด

**5. ระบบการคัดเลือก**

 5.๑ โรงพยาบาลเวียงสา มุ่งเน้นให้การจัดซื้อยาและเวชภัณฑ์ที่มิใช่ยา การคัดเลือกบริษัทผู้ผลิตและผู้จัดจำหน่ายยาและเวชภัณฑ์ที่มิใช่ยา รวมทั้งการตรวจสอบการจัดซื้อยาและเวชภัณฑ์ที่มิใช่ยา มีความโปร่งใส เป็นธรรม ไม่มุ่งหวังเพื่อส่งเสริมการขาย หรือกีดกันยาและเวชภัณฑ์มิใช่ยาของบริษัทใดบริษัทหนึ่ง และป้องกันการมีส่วนได้ส่วนเสียหรือมีผลประโยชน์ทับซ้อนกับบริษัทยาหรือเวชภัณฑ์ที่มิใช่ยา โดยมุ่งเน้นเพื่อให้ได้ยาและเวชภัณฑ์มิใช่ยาที่มีประโยชน์ ปลอดภัย คำนึงถึงประสิทธิผล ความคุ้มค่า ความปลอดภัย และมีคุณภาพสูง

 5.๒ การจัดซื้อจัดหายาและเวชภัณฑ์มิใช่ยา ตลอดกระบวนการให้ดำเนินการตามนโยบายของ คณะกรรมการเภสัชกรรมและการบำบัดโรงพยาบาล ทั้งนี้ การดำเนินการต่าง ๆ ให้อยู่ในรูปของคณะกรรมการ/อนุกรรมการ/คณะทำงาน ที่จะแต่งตั้งขึ้น ประกอบด้วยผู้แทนจากหน่วยงานที่เกี่ยวข้องและประกาศให้ทราบโดยทั่วกัน

 5.3 คณะกรรมการ/อนุกรรมการ/คณะทำงาน จะประกาศผลการดำเนินงานต่าง ๆ เป็นระยะ ๆ

 5.4 คณะกรรมการ/อนุกรรมการ/คณะทำงาน พึงแสดงการมีส่วนได้ส่วนเสียกับบริษัทยาหรือเวชภัณฑ์มิใช่ยา

**6. ระบบการเชิดชูเกียรติ**

 6.๑ โรงพยาบาลเวียงสา กำหนดให้มีการเชิดชูเกียรติผู้บริหาร แพทย์ ทันตแพทย์ เภสัชกร ผู้ประกอบวิชาชีพ บุคลากรที่เกี่ยวข้องกับการจัดซื้อจัดหายาและเวชภัณฑ์ที่มิใช่ยา และนิสิต นักศึกษา ที่ปฏิบัติตามเกณฑ์จริยธรรม โดย มอบประกาศณียบัตรเชิดชูเกียรติ

 6.๒ โรงพยาบาลเวียงสา กำหนดขั้นตอนในการลงโทษผู้บริหาร แพทย์ ทันตแพทย์ เภสัชกร ผู้ประกอบวิชาชีพ บุคลากรที่เกี่ยวข้องกับการจัดซื้อจัดหายาและเวชภัณฑ์ที่มิใช่ยา และนิสิต นักศึกษา ที่ไม่ปฏิบัติตามเกณฑ์จริยธรรมที่เกี่ยวข้องกับการส่งเสริมการขาย โดยให้เป็นไปตามกฎหมายและระเบียบที่เกี่ยวข้องของส่วนราชการอย่างเคร่งครัด

**7. ระบบการตรวจสอบการรับการสนับสนุนจากบริษัท**

 7.๑ โรงพยาบาลเวียงสา กำหนดแนวทางตรวจสอบการรับการสนับสนุนจากบริษัท ผู้แทนจำหน่าย โดย คณะกรรมการบริหารโรงพยาบาล

 7.๒ ระบบรายงานผลการตรวจสอบ ให้มีรายงานทุก 1 เดือน ต่อ คณะกรรมการบริหารโรงพยาบาล

 ลงชื่อ…….............................

 (นายกฤตพงษ์ โรจนวิภาต) นายแพทย์เชี่ยวชาญ(ด้านเวชกรรมป้องกัน)

 ผู้อำนวยการโรงพยาบาลเวียงสา

 ประกาศ ณ วันที่ 1 กรกฏาคม 2564